KAPU KIA 19
Toma Finama Yave
1, 2. Akweyi tulenda sololwela lutaninu o unu?
YINDULA vo ekolo okangalanga e tembwa kia ngolo kiyantikidi. E zulu dilombokele. E nsemo ye miandazi miyantikidi. Vana vau e mvula yiyantikidi noka. Ovavidi e fulu kia swekamena. Ekwe luvevoko omona vava osolola e fulu kia swekamena!
2 O unu e nza tuzingilanga mu vonza kiaki ina. E mpasi ova nza mu wokela kaka zina. Nanga olenda kukiyuvula, ‘Akweyi ndenda sololwela lutaninu?’ Ntozi a nkunga wasoneka vo: “Muna Yave mvova vo, etininu diame, e fika kiame; Nzambi ame, ona mbundidi e vuvu.” (Nkunga 91:2) Kieleka, Yave olenda kutuvevola muna mpasi tumonanga owau yo kutuvana vuvu kiasikila kia kusentu.
3. Aweyi tulenda kitulwila Yave se tininu dieto?
3 Aweyi o Yave kekututaninanga? Yave okutusadisanga mu zizidila konso mpasi tuwanananga zau. Osundidi o nkuma konso muntu olenda kutuvanga e mbi. Kana nkutu vo tubwidilu diambu diampasi owau, tuna ye ziku vo Yave okatula e mfwilu mia mpasi zazi kuna sentu. Nkand’a Nzambi ukutukasakesanga vo: ‘Nusikila muna zola kwa Nzambi.’ (Yuda 21) Muna tambula lusadisu lwa Yave muna ntangw’a mpasi, tufwete toma finama Yave. Kansi aweyi tulenda wo vangila?
VUTULANGA MATONDO MUNA ZOLA KWA NZAMBI
4, 5. Aweyi o Yave kekutusongelanga o zola?
4 Muna toma finama Yave, tufwete bakula yamu nkia tezo kekutuzolelanga. Yindula mawonso kevanganga o Yave mu kuma kieto. Watuvana ntoto una vo fulu kiambote, wazala ye nti miambote ye bulu. Watuvana mpe madia mambote ye maza mavelela tunuanga. Muna Nkand’a Nzambi, Yave okutulonganga e nkumbu andi ye fu yandi yambote. Vana ntandu, watusonga o zola kwandi muna fila Yesu wa Mwan’andi anzolwa ova ntoto kavana o moyo andi mu kuma kieto. (Yoane 3:16) Mu kuma kia kimenga kia lukûlu, tuna ye vuvu kiasikila kia kusentu.
5 Yave wakubika Kintinu kia Masia, i sia vo, luyalu lwa zulu olu lufokola e mpasi zawonso ke kolo ko. E Kintinu kikitula ntoto se paradiso, muna bezingila wantu awonso mu luvuvamu ye kiese yakwele mvu. (Nkunga 37:29) E mpila yakaka Yave kekutusongelanga o zola, i kutulonga mpila yambote tulenda zingila owau. Okutulombanga mpe vo twasambanga kwa yandi ye okalanga wakubama mu wá e sambu yeto. Yave otoma songanga o zola kwandi kwa konso muntu mu yeto.
6. Aweyi olenda songela vo ovutulanga matondo muna zola kwa Yave?
6 Aweyi olenda songela vo ovutulanga matondo muna zola kwa Yave? Songa kwa Yave vo oyangalelanga mawonso kevanganga mu kuma kiaku. Diankenda kikilu vo wantu ayingi o unu ke bena ye fu kia vutula matondo ko. I diau mpe diavangama vava Yesu kakala ova ntoto. Lumbu kimosi, Yesu wawuka akwa wazi kumi, kansi mosi kaka wavutula matondo. (Luka 17:12-17) Tuzolele kala nze muntu ona wavutula matondo kwa Yesu. Lumbu yawonso tufwete vutulanga matondo kwa Yave.
7. Yamu nkia tezo tufwete zolela Yave?
7 Tufwete mpe songanga zola kweto muna Yave. Yesu wavovesa alongoki andi vo bafwete zola Yave ye nsi a ntim’au yawonso, muna kiwuntu kiau kiawonso ye muna nyindu au wawonso. (Tanga Matai 22:37.) Ediadi aweyi disongele?
8, 9. Aweyi tulenda songela kwa Yave vo zola tunkuzolanga?
8 Nga ovova kwa nkatu vo Yave tuzolanga diafwana kwandi? Ve. Avo tuzolanga Yave ye nsi a ntim’eto yawonso, kiwuntu ye nyindu, tusonga o zola kweto muna yandi muna mavangu. (Matai 7:16-20) Nkand’a Nzambi ukutulonganga vo avo tuzolanga Nzambi, tulemvokela nkanikinu miandi. Nga ediadi diampasi? Ve, kadi ‘nkanikinu mia Yave ke miampasi ko.’—Tanga 1 Yoane 5:3.
9 Vava tulemvokelanga Yave, tukalanga ye zingu kiakiese. (Yesaya 48:17, 18) Kansi nki kikutusadisa mu toma finama Yave? Yambula twazaya.
KWAMANANA FINAMA YAVE
10. Ekuma ofwete kwamanana longokela oma ma Yave?
10 Aweyi olenda kitukila nkundi a Yave? Muna longokanga Nkand’a Nzambi, otoma zaya Yave yo vanga yandi kikundi. E kikundi kiaki kina nze tiya tuna ozolele vo twakwamanana lema. O tiya muna kwamanana lema, ofwete kudikila e nkuni. Diau adimosi mpe muna siamisa kikundi kiaku yo Yave, ofwete kwamanana longoka oma ma Yave.—Ngana 2:1-5.
11. Adieyi malongi ma Nkand’a Nzambi mevanga kwa ngeye?
11 Ekolo okwamanana longoka o Nkand’a Nzambi, obakula mambu mayingi mesimba o ntim’aku. Badika una alongoki wole a Yesu bamona vava kabasasila ungunza wa Nkand’a Nzambi. Bavova vo: “Nga ntima mieto ke mizinininge ko wau kamokenenge yeto muna nzila yo toma kutusasila e Sono e?”—Luka 24:32.
12, 13. (a) Adieyi dilenda vangama muna zola kwento muna Nzambi? (b) Aweyi tulenda kwamanena siamisina o zola kweto muna Yave?
12 Nze una ntima mia alongoki a Yesu miazinina vava babakula e sono, nanga ongeye mpe i wau wamona vava wayantika bakula o Nkand’a Nzambi. Ediadi diasadisa mu zaya Yave yo kunzola. Kuzolele ko vo o zola kwaku kwavola.—Matai 24:12.
13 Wau vo okitukidi nkundi a Nzambi, ofwete sia e ngolo za kwamanana siamisa kikundi kiaku yo yandi. Ofwete kwamanana longoka oma ma Nzambi yo Yesu yo badika mana olongokanga ye una olenda mo sadila muna zingu kiaku. (Yoane 17:3) Vava otanganga yovo longoka Nkand’a Nzambi, ukiyuvula: ‘Ediadi adieyi dindongele mu kuma kia Yave wa Nzambi? Ekuma mfwete kunzolela ye nsi a ntima ye kiwuntu kiame kiawonso?’—1 Timoteo 4:15.
14. Aweyi e sambu kilenda siamisina o zola kweto muna Yave?
14 Avo nkundi una yandi, omokenanga yandi lumbu yawonso, ediadi dikumikanga kikundi kieno. Diau dimosi mpe vava tumokenanga yo Yave lumbu yawonso muna sambu, tusiamisanga o zola kweto yo yandi. (Tanga 1 Tesalonika 5:17.) E sambu i lukau lwamfunu katuvana o Se dieto dia zulu. Lumbu yawonso tufwete mokenanga yandi muna sambu ye nsi a ntim’eto yawonso. (Nkunga 62:8) Katufwete vutukilanga mvovo ko muna sambu yeto, kansi tufwete zayanga e nsasa ya mana tuvova. Kieleka avo tukwamanene longoka Nkand’a Nzambi yo samba ye nsi a ntima yawonso, tusiamisa o zola kweto muna Yave.
ZAYISANGA OMA MA YAVE KWA AKAKA
15, 16. Aweyi obadikilanga e salu kia umbangi?
15 Avo tuzolele toma finama Yave, tufwete mpe zayisanga kwa akaka mana tukwikilanga. O zayisa kwa akaka oma ma Yave lau diampwena kikilu. (Luka 1:74) Yesu wavana e mbebe yayi kwa Akristu awonso akieleka. Konso muntu mu yeto kafwete samunanga e nsangu zambote za Kintinu kia Nzambi. Nga ovanganga wo?—Matai 24:14; 28:19, 20.
16 Paulu wa ntumwa wabadikilanga e salu kia samuna e nsangu zambote vo kiamfunu kikilu. Wayikila kio vo “lusalu.” (2 Korinto 4:7) O samuna oma ma Yave ye makani mandi kwa akaka i salu kisundidi o mfunu olenda sala. Eyayi i mpila yambote olenda sadila Yave, oyandi oyangalelanga mana ovanganga mu kuma kiandi. (Ayibere 6:10) O samuna nsangu zambote dilenda mpe kutwasila nluta kumosi ye awana bekuwanga, kadi okubasadisa kumosi yo ngeye kibeni mu finama Yave yo vua moyo a mvu ya mvu kuna sentu. (Tanga 1 Korinto 15:58.) Nga vena ye salu kiakaka kilenda kutwasila kiese kiayingi avo ke salu kiaki ko?
17. Ekuma salu kia umbangi kifwete sadilwa mu nzaki?
17 E salu kia umbangi kifwete salwa mu nzaki. Tufwete “Samuna e diambu” ye tufwete wo vanga mu nzaki. (2 Timoteo 4:2) O wantu bafwete wá oma ma Kintinu kia Nzambi. Nkand’a Nzambi uvovanga vo: “E lumbu kianene kia Yave kifinamene, kifinamene yo zabuzioka.” E lumbu kiaki “ke kivekama ko.” (Sefaniya 1:14; Kabakuke 2:3) Elo, ke kolo ko Yave ofwasa e nza yambi ya Satana. Una ke diavangamene ko ediadi, o wantu bafwete lukiswa kimana basola sadila Yave.
18. Ekuma tufwete sambidila Yave kumosi ye Akristu akieleka?
18 Yave ozolele vo twansambila kumosi ye Akristu akieleka. Nkand’a Nzambi uvovanga vo: “Yambula twayindulaziananga kimana twasikamesa o zola ye mavangu mambote kwa muntu yo nkw’andi, ke tuyambula kutakana ko, nze i fu kia ankaka, kansi tukasakesanga muntu yo nkw’andi, yo siamanana wo vanga, musungula wau tumwene vo e lumbu mu finama kaka kina.” (Ayibere 10:24, 25) Tufwete sianga e ngolo twakalanga muna tukutakanu twawonso. O tukutakanu tukutuvananga e lau dia kasakesa yo kumika muntu yo nkwandi.
19. Nki kilenda kutusadisa mu zola mpangi zeto zamakala ye zamakento?
19 Vava okwenda muna lukutakanu, owana mo akundi ana bekusadisa mu sambila Yave. Owanana ye mpangi za makala ye zamakento ana bevanganga mawonso mu sambila Yave nze ngeye. Oyau wantu alembi lunga nze ngeye, bevanganga mpe mpilakanu. Muna kuma kiaki, avo bavangidi diambu diambi, kala wakubama mu kubaloloka. (Tanga Kolosai 3:13.) Ntangwa zawonso, sianga e sungididi muna fu yambote ya mpangi zaku z’Akristu, o vanga wo dikusadisa mu kubazola yo toma finama Yave.
MOYO WAKIELEKA
20, 21. Nki i “moyo wina vo moyo kikilu”?
20 Yave ozolele vo akundi andi awonso bakala ye zingu kiambote. Nkand’a Nzambi ukutulonganga vo e zingu kieto kuna sentu kiaswaswana kikilu kikala ye zingu kia unu.
21 Kuna sentu tuzinga yakwele mvu ke mu mvu 70 kaka ko ngatu 80. Tuyangalela “moyo a mvu ya mvu” yo vimpi walunga, luvuvamu yo kala ye kiese muna paradiso. Nkand’a Nzambi oyikilanga dio vo “moyo kikilu.” Yave osianga o nsilu wa kutuvana moyo wina vo moyo kikilu, kansi tufwete vanga mawonso tulenda mu ‘simbinina’ wo.—1 Timoteo 6:12, 19.
22. (a) Aweyi tulenda ‘simbinin’o moyo wina vo moyo kikilu’? (b) Ekuma ke tulendi vuila moyo a mvu ya mvu mu ngolo za yeto kibeni ko?
22 Aweyi tulenda ‘simbinin’o moyo wina vo moyo kikilu’? Tufwete ‘vanganga o wete, yo kala mvuama muna mavangu mambote.’ (1 Timoteo 6:18) Ediadi disongele vo tufwete sadilanga mana tulongokanga muna Nkand’a Nzambi. Kansi, o moyo a mvu ya mvu ka tulendi wo vuila mu ngolo za yeto kibeni ko. Una se lukau lwatuka kwa Yave luna kevana kwa selo yandi yakwikizi muna ‘nsambu zandi.’ (Roma 5:15) O Se dieto dia zulu ozolele kieleka vana lukau lwalu kwa selo yandi yakwikizi.
23. Ekuma ofwete bakila nzengo zambote owau?
23 Ukiyuvula: ‘Nga isambilanga Nzambi mu mpila ikunyangidikanga?’ Avo vena ye diambu ofwete singika, singika dio owau. Avo tuvangidi mawonso tulenda mu lemvokela Yave yo kumbunda e vuvu, Yave okala se tininu dieto. Otanina e selo yandi ya kwikizi mu lumbu yayi yambaninu ya nza yambi ya Satana. I bosi Yave ovanga mawonso kimana twazinga muna Paradiso yakwele mvu nze una kasia o nsilu. Muna kuma kiaki, olenda vua moyo wina vo moyo kikilu avo obakidi e nzengo zambote owau.
mri_Latn grn_Latn ibo_Latn kon_Latn kon_Latn kbp_Latn kon_Latn kon_Latn kmb_Latn kon_Latn kon_Latn kon_Latn kon_Latn sna_Latn kon_Latn kam_Latn kon_Latn kon_Latn sna_Latn tso_Latn kon_Latn kon_Latn kon_Latn kon_Latn kon_Latn kon_Latn kon_Latn kon_Latn tso_Latn kmb_Latn kon_Latn kon_Latn kmb_Latn kon_Latn kon_Latn kon_Latn kon_Latn kon_Latn kon_Latn nya_Latn kon_Latn kon_Latn kon_Latn kon_Latn kon_Latn kon_Latn